Discurs de Joana Lluïsa Mascaró, presidenta del PSM-EN, en l’acte de commemoració del Desembarcament del Rei En Jaume a Santa Ponça

(Santa Ponça, Calvià, 11 de setembre de 2008)

Bon vespre, amigues i amics,

En primer lloc, permeteu-me felicitar les companyes i els companys del PSM de Calvià per haver organitzat, un any més, aquest acte en commemoració del desembarcament del rei En Jaume de qui, com bé sabeu, enguany es commemora el 800 aniversari del seu naixement.

Per aquest motiu, enguany són moltes les institucions que s’han afegit  a celebrar l’efemèride organitzant activitats diverses adherint-se a la declaració que vam fer des del Consell de Mallorca: 2008, Any Rei Jaume I.

He de confessar que em sent especialment feliç i agraïda de poder participar en aquest acte del PSM de Calvià. Un acte senzill, però d’una gran força, emotivitat i simbolisme; al qual, fidels a la cita, ens han torna a convocar l’agrupació de Calvià.

També vull expressar, en nom de tot ell PSM, l’agraïment al professor Gabriel Ensenyat i Pujol per les seves paraules d’aquest vespre. Després d’aquest magnífic pregó, crec que no puc fer altra cosa que recordar per què som aquí avui vespre. 

No hi ha cap dubte que, per als mallorquins i mallorquines, el rei En Jaume és alguna cosa més que un rei de la Història medieval. Jaume I ha esdevingut un dels principals herois de la nostra mitologia, fins i tot per a aquells que no tenim una especial simpatia cap a les monarquies. Per a nosaltres, el rei En Jaume és Història i llegenda. I és l’heroi fundacional de la nació.

Ningú pot negar que la conquesta de Mallorca per part de les tropes del rei Jaume I l’any 1229 constitueix un dels fets històrics més transcendents de la nostra illa: El naixement de la Mallorca actual i la definició d’unes senyes d’identitat que han perdurat fins als nostres dies, amb no poques dificultats. 

I ha estat així, malgrat els nombrosos intents que han fet els Felips Cinquens, els Franciscos Francos i tot el sèquit de personatges que, sin complejos, han maldat perquè aquest país nostre perdés les seves senyes d’identitat. 

Però el nostre poble ha sobreviscut al Decret de Nova Planta, a la dictadura franquista, a personatges sin complejos ... i sobreviurem també als senyors del Manifiesto i a tots els que venguin darrera d’ells.
 
Sobreviurem perquè som conscients que encara hi ha molts d’objectius a aconseguir,  perquè continuarem fent feina, perquè continuarem fent país!

Ja fa un any que, a un altre nivell, també va tenir lloc un fet d’una gran transcendència: un pacte progressista i nacionalista per governar aquesta terra i treure de les principals institucions del nostre país aquells que comandaven, que castigaren la ciutadania, que  menysprearen la nostra llengua i la nostra cultura, que destrossaren  com ningú el territori i que han suposat una de les pitjors lacres de corrupció que mai s’ha vist.

Però, tot i haver aconseguit una fita històrica transcendental (basta que imaginem per un moment que hauria estat d’aquest país amb quatre anys més de govern de Jaume Matas i Rosa Estaràs) no podem pensar que amb això n’hi ha prou. 

Ara ens toca gestionar la responsabilitat que ha dipositat en nosaltres la ciutadania i assentar les bases per fer d’aquest país i d’aquesta societat una nació noble, culta, rica, lliure, desvetllada i feliç. 

Les dificultats no seran poques. I la conjuntura econòmica que ens ha caigut damunt encara ens ho dificultarà més. I encara hi queden personatges que des de les institucions malden per desvirtuar el passat, el present i també el futur.

La tasca que hem de fer d’ara endavant serà, fins i tot, més intensa que tota la feinada que hem fet fins ara. Perquè no basta arribar i governar. Cada un dels càrrecs públics hem de fer la bé la nostra tasca de gestió, i si no li feim bé, heu de ser vosaltres qui primer ens ho ha de dir. 

Tampoc no bastar gestionar bé. El nostre objectiu polític és més alt i més noble. Nosaltres som en política per transformar la societat, per vertebrar un país, per posar per davant de tot a les persones. I aquest, reconeguem-ho, no és un objectiu gens fàcil d’assolir.    

Però com que sé que podem comptar amb tots vosaltres, estic convençuda que ho aconseguirem. I si de cas no és així, no serà, utilitzant paraules del Rei En Jaume “per peresa, ni per negligència ni per covardia”. 

En Miquel Martí i Pol deia que “tot està per fer i tot és possible”.

I en Josep Maria Llompart i de la Penya que: "Sou vosaltres, companys del PSM, els qui enmig de tanta runa heu sabut servar-nos la il·lusió. Vosaltres no heu oblidat el somni; tot coneixent, però, en cada moment allò que la realitat permetia. Somiadors i realistes alhora, heu sabut mantenir la dignitat i l'honor de la lluita política".  

I som aquí. I tenim al davant nostre, una muralla de reptes que cal envestir amb coratge. 

És per això que, com a presidenta del PSM, vos agraesc la tasca que heu fet fins ara i us deman que continueu treballant en favor d’aquesta terra i de totes les persones que l’habiten. 

Aquest país vos necessita més que mai.

Moltes gràcies!